Ο **Κρατερός Κατσούλης** (Γενεύη, 21 Αυγούστου 1971) είναι Έλληνας ηθοποιός και παρουσιαστής. Ξεκίνησε να εργάζεται ως ηθοποιός σε ηλικία 9 ετών όταν συμμετείχε στην παιδική τηλεταινία *Τα μουστάκια του ηλίου* στην κρατική τηλεόραση. Από το 1991 μέχρι σήμερα έχει λάβει μέρος σε πολλές τηλεοπτικές, κινηματογραφικές και θεατρικές δουλειές ως ηθοποιός. Από το 2014 μέχρι σήμερα έχει παρουσιάσει διάφορες ψυχαγωγικές τηλεοπτικές εκπομπές, μαζί με την πρώην σύζυγο του και δημοσιογράφο Κατερίνα Καραβάτου, με μακροβιότερη από αυτές την πρωινή εκπομπή *Στη φωλιά των Κου Κου* στο Star Channel την περίοδο 2017-2021.

Πρώτα Χρόνια
------------

Γεννήθηκε στη Γενεύη της Ελβετίας, το 1971, από γονείς Έλληνες μετανάστες ενώ σε παιδική ηλικία ήρθε με τους γονείς πίσω στην Ελλάδα. Από μικρός ξεκίνησε να ασχολείται με τις τέχνες καθώς οι γονείς ασχολούνται με τη γλυπτική και τη ζωγραφική. Σε ηλικία 9 ετών συμμετείχε στην παιδική τηλεταινία *Τα μουστάκια του ηλίου* που προβλήθηκε στην κρατική τηλεόραση, ενώ κάποια χρόνια μετά συμμετείχε στην παιδική εκπομπή *Χιλιοποδαρούσα* του Νίκου Πιλάβιου επίσης στην κρατική τηλεόραση.

Το 1989 τελειώνοντας το σχολείο ξεκίνησε να σπουδάζει στο Τμήμα Θεάτρου της Σχολής Καλών Τεχνών του Αριστοτελείου Πανεπιστημίου Θεσσαλονίκης ενώ παράλληλα σπούδασε υποκριτική στη Δραματική Σχολή του Γιώργου Θεοδοσιάδη από όπου αποφοίτησε το 1994.

Καριέρα
-------

### Τηλεόραση ως ηθοποιός

Οι πρώτες του συμμετοχές ως ηθοποιός στην τηλεόραση ήταν το 1991 στις σειρές «*Ξημερώνει και βραδιάζει*» στην ΕΤ1, και «*Φάκελος Αμαζών*» στον ΑΝΤ1, όπου είχε το ρόλο ενός σωματοφύλακα. Ακολούθησαν κι άλλοι μικροί τηλεοπτικοί ρόλοι όπως αυτοί στις σειρές «*Η Εκτέλεση*» και «*Τμήμα ηθών*» το 1993. Το 1994, πρωταγωνίστησε στην τηλεταινία «*Χωρίς μακιγιάζ*» ενώ έκανε έκτακτες εμφανίσεις στις σειρές «*Το γελοίον του πράγματος*», «*Καθένας με την τρέλα του*» και «*Οι χρηματιστές*».

Τη σεζόν 1994-1995 είχε έναν από τους βασικούς ρόλους στην αστυνομική σειρά «*Η οργή των θεών*», σε σενάριο Θάνου Λειβαδίτη, ενώ την ίδια περίοδο έκανε guest εμφανίσεις στις σειρές «*Στην κόψη του ξυραφιού*» και «*Το ροζ συννεφάκι*». Την περίοδο 1995-1996 συμμετείχε στο καστ της κοινωνικής σειράς «*Η πρόβα του νυφικού*» στον ΑΝΤ1, σε σκηνοθεσία Κώστα Κουτσομύτη, όπου είχε το ρόλο του Νίκου Πετρόπουλου. Τη σεζόν 1998-1999 συνεργάστηκε και πάλι με τον Κουτσομύτη στη δραματική σειρά «*Ο μεγάλος θυμός*» στο Mega Channel. Το 2000, έκανε μία έκτακτη εμφάνιση σε δύο επεισόδια της δημοφιλούς κωμικής σειράς «*Εγκλήματα*». Τη σεζόν 2000-2001 πρωταγωνίστησε μαζί με τη Σμαράγδα Καρύδη στην αστυνομική σειρά «*Αθώος ή ένοχος*» όπου υποδυόταν έναν μεγαλοδικηγόρο που ερωτεύεται ξανά μία παλιά του σχέση. Το 2002 έπαιξε στο επεισόδιο "Βεντέτα" της αστυνομικής σειράς «*Κόκκινος κύκλος*». Τη περίοδο 2002-2003 πρωταγωνίστησε στην αισθηματική σειρά «*Αντίστροφη μέτρηση*» ενώ το 2003 έπαιξε μαζί με τη Μαρί Κωνσταντάτου στην τηλεταινία «*Παράδεισος για τρεις*». Ακολούθησε ένας από τους πρωταγωνιστικούς ρόλους στη δραματική σειρά «*Ευτυχισμένες μέρες*» το 2004 και διάφορες εμφανίσεις σε επεισόδια των σειρών «*10η εντολή*», «*Εντιμότατοι κερατάδες*» και «*Safe Sex TV Stories*».

Από το 2006 μέχρι το 2007 πρωταγωνίστησε μαζί με την Άννα-Μαρία Παπαχαραλάμπους στη δραματική σειρά «*Μαργαρίτα*». Την ίδια περίοδο εμφανίστηκε επίσης στις σειρές «*Το κόκκινο δωμάτιο*», «*Οι ιστορίες του αστυνόμου Μπέκα*», «*Πενήντα Πενήντα*» και «*Εντιμότατοι κερατάδες*». Την επόμενη σεζόν πρωταγωνίστησε στον τρίτο κύκλο της δραματικής σειράς «*Αν μ' αγαπάς*» στον Alpha μαζί με την Ευδοκία Ρουμελιώτη και τον Νίκο Ψαρρά. Από το 2008 μέχρι το 2010 υποδύθηκε τον αστυνομικό Θωμά Μελιόπουλο στην αστυνομική κωμική σειρά «*L.A.P.D.*» στο Mega Channel. Επέστρεψε τηλεοπτικά ως ηθοποιός το 2014 στην καθημερινή σειρά «*Οι συμμαθητές*» στον ANT1. Εκεί από το 2014 μέχρι το 2016 είχε ένας από τους πρωταγωνιστικούς ρόλους παίζοντας μαζί με τη Μαριάννα Τουμασάτου, τον Μάριο Αθανασίου και τη Νικολέττα Καρρά. Αποχώρησε από τη σειρά τον Νοέμβριο του 2016 στις αρχές του τρίτου κύκλου. Το 2022 έπαιξε στο επεισόδιο: Ούτε γάτα, ούτε ζημιά της σειράς "*Τα νεοκλασικά*" στον Alpha. Τη σεζόν 2022-2023 πρωταγωνιστεί στις σειρές: "*Ποιος Παπαδόπουλος*;" του ΑΝΤ1, "*Μαίρη Μαίρη, Μαίρη*" του Mega και *Έτερος Εγώ: Νέμεσις* της COSMOTE TV. 

### Τηλεόραση ως παρουσιαστής

Το 1993, ανέλαβε την παρουσίαση του τηλεπαιχνιδιού «*Το ξέρεις; Απάντησε*» στην ΕΤ1. Η εκπομπή ολοκληρώθηκε μετά από μία σεζόν σε 26 επεισόδια. Τη σεζόν 1999-2000 παρουσίασε την εκπομπή μαγκαζίνο «*Tele Cine*» στο Star Channel που μεταδιδόταν κάθε Σαββατοκύριακο. Το 2011, υπήρξε παρουσιαστής του τοκ σόου «*Ανδρικές κουβέντες*» στον ΣΚΑΪ, που προβλήθηκε το καλοκαίρι εκείνης της χρονιάς. Το 2013, έλαβε μέρος στον πρώτο κύκλου του show μεταμφιέσεων «*Your Face Sounds Familiar*» όπου κατέκτησε τη δεύτερη θέση. Το 2014, ήταν μέλος της κριτικής επιτροπής του talent show «*Just the 2 Of Us*» στο Mega Channel, μπαίνοντας στο σόου μετά το έκτο λάιβ όταν αποχώρησε από την κριτική επιτροπή ο σκηνοθέτης Δημήτρης Αρβανίτης.

Το 2014 υπέγραψε συμβόλαιο συνεργασίας με τον τηλεοπτικό σταθμό epsilontv μαζί με τη σύζυγό του Κατερίνα Καραβάτου. Εκεί τη σεζόν 2014-2015 ξεκίνησαν να παρουσιάζουν μαζί την πρωινή ψυχαγωγική εκπομπή «*Στα καλά καθούμενα*». Η εκπομπή συνεχίστηκε και για δεύτερη χρονιά και ολοκληρώθηκε το 2016. Εκείνη τη χρονιά η εκπομπή μεταφέρθηκε στο καθημερινό πρόγραμμα του σταθμού με τίτλο «*Έτοιμο το πρωινό*». Ενώ η εκπομπή θα προβαλλόταν για όλη τη σεζόν 2016-2017 από τον σταθμό epsilontv τελικά διακόπηκε τον Ιανουάριο του 2017 αιφνιδίως από το πρόγραμμα του σταθμού. Τον Αύγουστο του 2017 έγινε γνωστή η έναρξη της συνεργασίας του ζευγαριού με τον τηλεοπτικό σταθμό Star Channel. Εκεί από τον Οκτώβριο του 2017 ξεκίνησαν να παρουσιάζουν την πρωινή ψυχαγωγική εκπομπή «*Στη φωλιά των Κου Κου*» στο καθημερινό πρόγραμμα του σταθμού. Στις 5 Μαΐου του 2021 ο ίδιος ανακοίνωσε στον τηλεοπτικό αέρα την αποχώρησή του από την εκπομπή την ίδια κιόλας ημέρα μετά από τέσσερις σεζόν.

### Κινηματογράφος

Η πρώτη του εμφάνιση στον κινηματογράφο ήταν το 1995 στην ταινία *Ηνίοχος*. Το 1998 είχε έναν από τους βασικούς ρόλους στην ταινία *Black Out*. Την επόμενη χρονιά πρωταγωνίστησε στη μεγάλη εισπρακτική επιτυχία των Μιχάλη Ρέππα και Θανάση Παπαθανασίου *Safe Sex* υποδυόμενος έναν από τους βασικούς χαρακτήρες της σπονδυλωτής ταινίας που ήρθε πρώτη ανάμεσα σε 18 ταινίες εκείνη τη χρονιά. Το 2000, πρωταγωνίστησε μαζί με τον Κώστα Καζανά και την Κατερίνα Διδασκάλου στο δράμα *Το μήλο της έριδος*. 

Το 2001, συνεργάστηκε και πάλι με το δίδυμο Ρέππα-Παπαθανασίου στην κωμωδία *Το κλάμα βγήκε απ' τον παράδεισο* ενώ την ίδια χρονιά έπαιξε και στην κινηματογραφική παραγωγή *Ο παράδεισος είναι προσωπική υπόθεση*. Ακολούθησε η κωμωδία του Νίκου Ζαπατίνα *Μεταξύ φίλων* το 2005. Το 2010, συμμετείχε στην κωμωδία *Ζητείται ψεύτης*. Το 2011 πρωταγωνίστησε μαζί με τη Δάφνη Λαμπρόγιαννη, τον Βλαδίμηρο Κυριακίδη και την Κατερίνα Παπουτσάκη στην κωμωδία *Το έτερον ήμισυ*. Το 2019, υποδύθηκε τον συνθέτη Μανώλη Χιώτη στη βιογραφική ταινία *Ευτυχία* που βασίστηκε στη ζωή της στιχουργού Ευτύχιας Παπαγιαννοπούλου.

Φιλμογραφία
-----------

| Έτος | Τίτλος | Ρόλος |
| --- | --- | --- |
| 1998 | *Black Out p.s. Red Out* | Μάρκος |
| 1999 | *Safe Sex* | Στάθης |
| 2000 | *Το μήλο της έριδος* | Ντίνος Καΐρης |
| 2001 | *Το κλάμα βγήκε απ' τον παράδεισο* | γιατρός |
| *Ο παράδεισος είναι προσωπική υπόθεση* |
| 2003 | *Παράδεισος για τρεις* | Τάκης |
| 2005 | *Μεταξύ φίλων* |
| 2011 | *Το έτερον ήμισυ*  | Φαίδων |
| *Hunting Frogs* |
| 2012 | *Πήρε τη ζωή στα χέρια της* |
| 2013 | *De Nuevo* | πατέρας |
| 2014 | *Το πουλί της Κύπρου* | Θοδωρής |
| 2019 | *Ευτυχία* | Μανώλης Χιώτης |
| 2021 | *Σμύρνη μου αγαπημένη* | Σπύρος Μπαλτατζής |

Προσωπική ζωή
-------------

Το 2009 ξεκίνησε τη σχέση του με την παρουσιάστρια Κατερίνα Καραβάτου, ενώ παντρεύτηκαν δύο χρόνια μετά και απέκτησαν δύο παιδιά: την Αέλια (γενν. 2011) και τον Αρίωνα-Ιωάννη (γενν. 2016). Στις 17 Αυγούστου 2021, ανακοίνωσαν από κοινού τον χωρισμό τους, έπειτα από δέκα χρόνια έγγαμου βίου.

Παραπομπές
----------

1. ↑  «Ο Κρατερός Κατσούλης πριν από 26 χρόνια θα μπορούσε να πρωταγωνιστεί στο Baywatch». *ladylike.gr*. 2020-01-15.. Ανακτήθηκε στις 2020-01-15.
2. ↑  «Όταν ο Κρατερός Κατσούλης έπαιζε στα «Εγκλήματα»». *zougla.gr*. 2016-10-24.. Ανακτήθηκε στις 2016-10-24.
3. ↑  «Ο Κρατερός Κατσούλης σε… «Ανδρικές υποθέσεις»». *newsbeast.gr*. 2011-06-24.. Ανακτήθηκε στις 2011-06-24.
4. ↑  «ΒΙΝΤΕΟ: Η αποχώρηση του Αρβανίτη από το "Just the two of us" και η σκυτάλη στον Κρατερό Κατσούλη!». *govastileto.gr*. 2014-05-15.. Ανακτήθηκε στις 2014-05-15.
5. ↑  «Η εξέλιξη του queer κινηματογράφου στην Ελλάδα». *LiFO*. 25 Ιουνίου 2019. Ανακτήθηκε στις 20 Ιανουαρίου 2023.
6. 1 2 3  «Κάθε άνθρωπος έχει την ιστορία του: Νέο τρέιλερ για την «Ευτυχία» του Άγγελου Φραντζή». *www.cinemagazine.gr*. Ανακτήθηκε στις 20 Ιανουαρίου 2023.
7. ↑  «Χωρίζουν η Κατερίνα Καραβάτου και ο Κρατερός Κατσούλης - Η επίσημη ανακοίνωση». *AlphaNews.Live*. Ανακτήθηκε στις 18 Αυγούστου 2021.